Tanel Veenre näitus "Taasleitud paradiis" koosneb kahest temaatilisest üksusest: "Eedeni aed" ja "Ristteed". "Eedeni aeda" koondatud ehted, mida iseloomustavad paradiisi temaatikaga seostuvad pehmed vormid, helgemad toonid. Hea näide on töö "Õhetus" (balsapuust õngekorgid, jõepärlid, hõbe, kosmiline tolm): roosades toonides, kahe linnu vormi meenutav ehe, mille muudavad veelgi unistavamaks jõepärlitest keed. Vastukaaluks on esitatud ka hämaramates tundetoonides töid, näiteks müstilistes  sinakates toonides "Kurja õis" (balsapuust õngekorgid, suitsukvarts, lasuriithelmed, hõbe, kosmiline tolm) või must "Noru" (balsapuust õngekorgid, oonükshelmed, hõbe, kosmiline tolm). Teosed "Marsituul" (balsapuust õngekorgid, puit, hõbe, kosmiline tolm) ja "Keerulised olud" (balsapuust õngekorgid, puit, hõbe, kosmiline tolm) seostuvad kasvavate loodusvormidega. "Ristteed" pakub rangemavormilisi, tumedamates toonides töid, mis seostuvad risti, risttee, võimu ja aristokraatia ning inimese sisemaailma  temaatikaga. Sellele ekspositsiooni osale on iseloomulik töö "Läbinähtav" (puit, mäekristall, kosmiline tolm), mis seostub risti, risttee ja kirstuga.